Determinació de les subvencions
Control de la comptabilitat electoral
Finalització del procediment d'atorgament de subvencions electorals
La disposició final quarta de la Llei 1/2015, del 5 de febrer, del règim especial d'Aran, autoritza el Govern de la Generalitat perquè dicti les disposicions necessàries per al desplegament d'aquesta llei.
De conformitat amb el que disposen la Llei orgànica 5/1985, de 19 de juny, del règim electoral general, la Llei 18/2010, del 7 de juny, de la Sindicatura de Comptes, i la Llei del règim especial d'Aran, i en ús de l'habilitació que conté la disposició final quarta de la Llei del règim especial d'Aran, és procedent regular les subvencions i el control de la comptabilitat electoral en les eleccions al Consell General d'Aran de 2019.
En virtut d'això, a proposta del conseller d'Acció Exterior, Relacions Institucionals i Transparència, i amb la deliberació prèvia del Govern,
1.1 L'Administració de la Generalitat subvencionarà les despeses ocasionades als partits polítics, federacions, coalicions o agrupacions d'electors amb motiu de les eleccions al Consell General d'Aran de 2019, amb càrrec a la partida D/482001000/1320/0000 del pressupost del Departament d'Acció Exterior, Relacions Institucionals i Transparència per al 2019, d'acord amb les regles següents:
b) 0,58 euros per vot aconseguit per cada formació política en les circumscripcions electorals on com a mínim un membre hagi estat proclamat conseller o consellera.
c) 0,23 euros per cada elector o electora d'una circumscripció electoral on la formació política hagi aconseguit un conseller o consellera electe, per les despeses originades per la tramesa directa i personal als electors dels sobres i les paperetes electorals, o de propaganda i publicitat electoral, sempre que la formació política hagi presentat llistes en totes les circumscripcions del territori d'Aran.
1.2 Cap partit polític, federació, coalició o agrupació d'electors no pot superar en aquestes eleccions, per a despeses electorals, el límit que resulti de multiplicar per 0,22 euros el nombre d'habitants de la població de dret de les circumscripcions electorals on presentin candidatures.
La quantitat resultant de l'operació anterior pot incrementar-se a raó de 1.702,59 euros per cada circumscripció on les formacions polítiques presentin candidatures.
1.3 La quantitat subvencionada a què fa referència l'apartat 1.1.c) no s'inclou dins aquest límit.
No obstant això, s'ha de justificar la realització efectiva de l'activitat per a la qual s'atorga la subvenció.
1.4 En cap cas la subvenció corresponent a cada formació política no pot ultrapassar la xifra de despeses electorals declarades justificades per la Sindicatura de Comptes en l'exercici de la seva funció fiscalitzadora.
1.5 Atesa la coincidència d'eleccions, els partits polítics, federacions, coalicions o agrupacions d'electors concurrents no podran superar el límit establert en l'article 131.2 de la Llei orgànica 5/1985, de 19 de juny, del règim electoral general, per a la realització de despeses electorals complementàries.
2.1 L'òrgan competent per tramitar els expedients d'atorgament de subvencions electorals previstes en aquest decret i els procediments de reintegrament que, si escau, se'n derivin, és la Direcció General de Participació Ciutadana del Departament d'Acció Exterior, Relacions Institucionals i Transparència.
2.2 La Secretaria de Transparència i Govern Obert del Departament d'Acció Exterior, Relacions Institucionals i Transparència és l'òrgan competent per:
a) atorgar les bestretes, els avançaments i les subvencions electorals prevists en aquest decret.
b) constituir, cancel·lar i autoritzar la devolució dels dipòsits a la Caixa General de Dipòsits derivats de les subvencions electorals previstes en aquest decret.
c) iniciar i finalitzar els procediments de reintegrament que, si escau, es derivin de les subvencions electorals previstes en aquest decret.
d) autoritzar les despeses corresponents a les competències atribuïdes en aquest apartat.
2.3 Contra les resolucions dictades en execució de les competències previstes a l'apartat anterior es podrà interposar recurs d'alçada davant de la persona titular del Departament d'Acció Exterior, Relacions Institucionals i Transparència.
3.1 El Departament d'Acció Exterior, Relacions Institucionals i Transparència atorga als partits polítics, federacions i coalicions bestretes de les subvencions que els corresponguin per les despeses electorals originades.
L'import sol·licitat d'aquesta bestreta no pot ser superior al 30% de la subvenció percebuda pel mateix partit, federació o coalició en les eleccions al Consell General d'Aran de l'any 2015.
3.2 Els administradors electorals han de presentar les sol·licituds de bestreta davant la Junta Electoral Provincial de Lleida entre el 23 i el 25 d'abril de 2019.
La Junta Electoral Provincial de Lleida ha de donar trasllat al Departament d'Acció Exterior, Relacions Institucionals i Transparència de les sol·licituds que li hagin estat presentades.
3.3 A partir de l'1 de maig de 2019, l'Administració de la Generalitat posarà a disposició dels administradors electorals les bestretes corresponents.
3.4 Les bestretes s'han de retornar, després de les eleccions, en la quantia que superin l'import de la subvenció que finalment hagi estat atorgada a cada partit, federació o coalició.
A aquests efectes, quan es doni aquest supòsit, l'òrgan competent per a l'atorgament de bestretes, un cop es publiquin els resultats definitius, dictarà resolució de modificació de la resolució d'atorgament de bestretes i iniciarà un procediment de reintegrament, que seguirà la tramitació prevista per al procediment de revocació de subvencions de l'Administració de la Generalitat de Catalunya.
3.5 Un cop finalitzat el procediment de reintegrament i exhaurit el termini voluntari de devolució, s'iniciarà el procediment de constrenyiment i s'aplicaran els interessos de demora corresponents.
D'acord amb l'article 130 de la Llei orgànica del règim electoral general, es consideren despeses electorals aquelles que realitzin els partits polítics, federacions, coalicions o agrupacions d'electors participants en les eleccions des del dia de la convocatòria fins al de la proclamació d'electes pels conceptes següents:
a) Confecció de sobres i paperetes electorals.
b) Propaganda i publicitat adreçada directament o indirectament a promoure el vot a les seves candidatures, siguin quins siguin la forma i el mitjà que es facin servir.
c) Lloguer de locals per a la celebració d'actes de campanya electoral.
d) Remuneracions o gratificacions al personal no permanent que presta els seus serveis a les candidatures.
e) Mitjans de transport i despeses de desplaçament dels candidats, dels dirigents dels partits, les associacions, les federacions o les coalicions, i del personal al servei de la candidatura.
f) Correspondència i franqueig.
g) Interessos dels crèdits rebuts per a la campanya electoral, meritats fins a la data de percepció de la subvenció corresponent.
h) Totes les que siguin necessàries per a l'organització i el funcionament de les oficines i els serveis indispensables per a les eleccions.
5.1 Dins el termini de trenta dies naturals posteriors a la presentació de la comptabilitat davant la Sindicatura de Comptes, l'òrgan competent dictarà resolució d'atorgament de subvencions electorals i abonarà a les formacions polítiques que l'hagin de percebre un avançament del 90% de l'import de les subvencions que els corresponguin d'acord amb els resultats generals d'aquests comicis publicats en el Diari Oficial de la Generalitat de Catalunya.
D'aquesta quantitat es deduirà, si és el cas, la bestreta concedida d'acord amb el que estableix l'article 3 d'aquest decret.
No obstant això, quan aquestes formacions polítiques hagin notificat a la Junta Electoral Provincial de Lleida que l'import de les subvencions sigui lliurat, totalment o parcialment, a les entitats bancàries que designin, l'abonament d'aquests crèdits a les entitats esmentades tindrà caràcter preferent.
5.2 Prèviament a l'abonament d'aquest avançament, les formacions polítiques podran sol·licitar, mitjançant renúncia parcial per escrit, l'ajustament de la subvenció atorgada a l'import que han declarat davant la Sindicatura de Comptes quan resulti inferior a l'import de les subvencions que els correspondrien d'acord amb els resultats generals d'aquests comicis publicats en el Diari Oficial de la Generalitat de Catalunya, als efectes d'evitar reintegraments posteriors.
En tot cas, la liquidació final de la subvenció es realitzarà d'acord amb l'article 7 d'aquest decret.
5.3 Per poder percebre aquest avançament, caldrà presentar un aval bancari pel 10% de l'avançament de la subvenció atorgada o bé sol·licitar la retenció de la part corresponent de l'import de la subvenció.
Així mateix, s'haurà d'aportar la certificació emesa per l'òrgan corresponent que acrediti l'adquisició pels electes de la condició plena de membres del Consell General d'Aran i de l'exercici efectiu del càrrec, tal com estableix l'apartat 4 de l'article 133 de la Llei orgànica del règim electoral general.
7.1 L'abonament de la liquidació definitiva de les subvencions es realitzarà d'acord amb el contingut de l'informe de fiscalització sobre les eleccions al Consell General d'Aran de 2019, emès per la Sindicatura de Comptes i aprovat pel Parlament, d'acord amb l'article 134 de la Llei orgànica del règim electoral general.
A aquests efectes, si escau, l'òrgan competent dictarà resolució de modificació de la resolució d'atorgament de subvencions electorals.
7.2 En cas d'haver-se produït un excés en l'avançament abonat sobre la despesa justificada d'acord amb l'informe definitiu de la Sindicatura de Comptes, l'òrgan competent iniciarà un procediment de reintegrament, que seguirà la tramitació prevista per al procediment de revocació de subvencions de l'Administració de la Generalitat de Catalunya.
7.3 Un cop finalitzat el procediment de reintegrament i exhaurit el termini voluntari de devolució, s'iniciarà el procediment de constrenyiment i s'aplicaran els interessos de demora corresponents.
—1 Es faculta el conseller d'Acció Exterior, Relacions Institucionals i Transparència per al desplegament i l'execució d'aquest decret.
—2 Aquest decret entra en vigor el mateix dia de la publicació en el Diari Oficial de la Generalitat de Catalunya.